Polisie vra hulp ná twee mans sterf | Maroela Media
Polisie vra hulp ná twee mans sterf
Die Mpumalanga-polisie het 'n beroep op die publiek gedoen om hulle by te staan nadat die liggame van twee mans vandeesweek in twee afsonderlike voorvalle in die provinsie gevind is.
Kol. Mtsholi Bhembe, polisiewoordvoerder, het gesê albei mans se liggame is Dinsdag aangetref.
In die eerste voorval is die liggaam van 'n man, in sy laat 30's of vroeë 40's, omstreeks 15:10 deur 'n visserman in die Driekoppiesdam naby Malelane aangetref.
"Die visserman het 'n liggaam in die dam sien dryf en dadelik die polisie ontbied. Sy liggaam het naby die damwal gedryf. Die man het 'n swart rugsak aangehad waarin saamgeperste dagga gevind is. Die polisie stel ondersoek in oor hoe die man in die dam beland het," het Bhembe gesê.
Die man het 'n swart formele broek, swart belt en swart formele skoene aangehad. Hy het ook 'n swart T-hemp gedra en swart sokkies met patrone van dobbelstene op. Hy is ongeveer 1,4 m lank.
Enigiemand wat die polisie kan help om die man se naasbestaandes op te spoor, of wat meer inligting rakende sy dood het, word versoek om kapt. Busisiwe Kunene by 082 4489 521 of sers. Nompilo Qwabe by 079 891 4821 te bel.
In die ander voorval is 'n man, in sy vroeë 60's, se liggaam in Jerusalem in Machadodorp aangetref.
"'n Verbyganger het in 'n oop veld op die man afgekom en die polisie ontbied. Die man is op 23 Junie as vermis aangemeld en reeds deur sy broer uitgeken. Die polisie ondersoek nog die omstandighede rakende sy dood."
Enigiemand met inligting oor die voorval word versoek om AO Leon van den Berg by 082 316 9857 te bel.
Die polisie doen tans twee geregtelike doodsondersoeke.
LUR bedank amptelik ná Facebook-plasing
Die mees duidelikste eienskap word weerhou om polities korrek te wees want polities korrektheid is vir die liberaliste belangriker as om misdadigers aan te keer.